ZAPISNIK 

14. sjednice Vijeća Mjesnog odbora Trnovčica,

održane 11. srpnja 2022.

u prostorijama mjesne samouprave Trnovčica, Trnovčica 2a

s početkom u 18,00 sati

NAZOČNI ČLANOVI VIJEĆA:

Ivan Matić, Ante Maretić, Matej Crnković, Mirko Gluhak, Robert Šiško, Vesna Šiško i Marija Vuković.
Predsjedava Ivan Matić, predsjednik Vijeća.

Zapisnik vodi Ante Maretić, potpredsjednik Vijeća.


Predsjednik konstatira da je nazočno 7 od ukupno 7 članova Vijeća, što znači da Vijeće može pravovaljano odlučivati, te otvara 14. sjednicu Vijeća Mjesnog odbora Trnovčica.


Bez rasprave,  jednoglasno (7 „za“)  Vijeće prihvaća tekst zapisnika 13. sjednice, održane 30. lipnja 2022., bez izmjena.

Predsjednik daje na glasovanje dnevni red koji je upućen uz poziv za 14. sjednicu Vijeća Mjesnog odbora Trnovčica, nakon čega je predloženi dnevni red, jednoglasno prihvaćen (7 „za“) i glasi:

DNEVNI RED

1. Godišnji izvještaj o izvršenju Financijskog plana Mjesnog odbora Trnovčica za 2021. -donošenje zaključka
2. Pregled postignuća u prvoj godini mandata Vijeća Mjesnog odbora Trnovčica od lipnja 2021. do lipnja 2022.

3. Robert Šiško – jednokratno korištenje prostora MS – donošenje zaključka
4. Prijedlozi, pitanja i odgovori.

Ad 1.
Godišnji izvještaj o izvršenju Financijskog plana Mjesnog odbora Trnovčica za 2021.
Predsjednik usmeno informira članove Vijeća o predmetu rasprave i odlučivanja.

U raspravi sudjeluju svi nazočni članovi Vijeća.

Vijeće jednoglasno (7 „za“) donosi 

ZAKLJUČAK 

I. Vijeće Mjesnog odbora Trnovčica donosi Godišnji izvještaj o izvršenju Financijskog plana Mjesnog odbora Trnovčica za 2021.
II. Ovaj zaključak dostavlja se nadležnoj ustrojstvenoj jedinici Grada Zagreba na daljnje postupanje.

Ad 2. Pregled postignuća u prvoj godini mandata Vijeća Mjesnog odbora Trnovčica od lipnja 2021. do lipnja 2022.
Predsjednik usmeno informira članove Vijeća o predmetu ove točke dnevnog reda i zajedno sa svim vijećnicama i vijećnicima konstatira da je Vijeće Mjesnog odbora Trnovčica u prvoj godini svoga mandata uredno izvršavalo svoje obveze vezane uz održavanje sjednica Vijeća i da je u skladu s pozitivnim propisima donosilo sve potrebne zaključke, odnosno odluke. Nadalje, što se tiče realizacije Plana malih komunalnih akcija za Mjesni odbor Trnovčica i prioriteta koji su uvršteni u Plan komunalnih aktivnosti Vijeća Gradske četvrti Gornja Dubrava u 2021. godini, a odnose se na područje Mjesnog odbora Trnovčica, konstatira se da je tek početkom srpnja 2022. godine započeto s radovima na rekonstrukciji kolnika u Ulici Krotovica te da navedeni radovi još uvijek traju. Konstatira se kako je tzv. „mega ured“ Grada Zagreba preuzeo obvezu projektiranja i izgradnje parkirališta u ulici II. Retkošica te da je povodom toga ovo Vijeće davalo dodatna pojašnjenja i obrazloženja zbog čega izgradnja navedenog parkirališta predstavlja prijeku potrebu za normalno odvijanje prometa što vozila, što pješaka u ulici Trnovčica i u okolnim ulicama uz ulicu II. Retkošica. Ovo Vijeće izražava nadu da će tzv. „mega ured“ Grada Zagreba tu svoju preuzetu obvezu u konačnici i izvršiti te isto tako očekuje kako će se planovi malih komunalnih akcija i prioriteti komunalnih aktivnosti isto tako provesti u cijelosti.
Ad 3. Robert Šiško – jednokratno korištenje prostora MS
ZAKLJUČAK

o davanju na jednokratno korištenje prostora mjesne samouprave bez naknade

I. Vijeće Mjesnog odbora  Trnovčica odobrava jednokratno korištenje prostora u objektu mjesne samouprave, Trnovčica 2a, Robertu Šiško i to dana 28. kolovoza 2022. godine od 13,00 do 17,00 sat - dvorana.

II. Prostor iz točke I. ovog Zaključka koristit će navedeni korisnik u točki I. bez naknade.

III. Navedeni korisnik iz točke I. obvezuje se u korištenju prostora postupati s pažnjom dobrog gospodara.
IV. Ovaj zaključak dostavlja se nadležnoj ustrojstvenoj jedinici Grada Zagreba na daljnje postupanje.

Ad 4. Prijedlozi, pitanja i odgovori

Vijeće Mjesnog odbora Trnovčica je u vremenu dežurstva zaprimilo dojave građana da se u Ulici Retkošica i u Ravnjanskoj ulici ploče s nazivima ulica nalaze na neuočljivim mjestima te je stoga potrebno obavijestiti nadležne službe, odnosno ustrojstvene jedinice Grada Zagreba, kako bi se što je moguće prije postavile nove ploče s nazivima ulica na području cijelog Mjesnog odbora Trnovčica, što onda uključuje i navedene ulice. Naime, građani su se i prije žalili da se „stare“ ploče s nazivima ulica nalaze pričvršćene na njihovim privatnim objektima te da ih nakon primjerice rekonstrukcije pročelja privatnih kuća nisu dužni vratiti na obnovljena pročelja („fasade“) svojih kuća.
Kako nije bilo dodatnih informacija, prijedloga, pitanja i obavijesti predsjednik Vijeća je zaključio sjednicu.

Završeno u 18,45 sati.
Zapisničar:

Ante Maretić 




                                          

potpredsjednik Vijeća

KLASA: 024-08/22-003/1476

URBROJ: 251-13-11-5-22-2
Zagreb, 11. srpnja 2022.

     







       Predsjednik









Vijeća Mjesnog odbora                                    
                                                                           Trnovčica

                                                                                                                Ivan Matić     

